जापान में अधिकतमपरमाणु अलर्ट : प्रधानमंत्री  
जापान के पीएम ने कहा कि इस बात की अधिक संभावना है कि आखिरकार छह रिएक्टर वाले फुकुशिमा संयंत्र को बंद किया जाए।
जापान सरकार ने अपने फुकुशिमा परमाणु संयंत्र में संकट के मद्देनजर अत्यधिक अलर्ट  की घोषणा मंगलवार को की। संयंत्र की मिट्टी में प्लूटोनियम पाया गया है और एक रिएक्टर से काफी रेडियोधर्मी पदार्थ का रिसाव हुआ है।प्रधानमंत्री नाओतो कान ने संसद को बताया, भूकम्प सुनामी और परमाणु दुर्घटना दशकों में जापान का सबसे बड़ा संकट है।उन्होंने कहा कि परमाणु संयंत्र में संकट की स्थिति बरकरार है । सरकार अत्यधिक अलर्ट की स्थिति में समस्या से निपटेगी।प्रधानमंत्री ने कहा कि वे इस बारे में सलाह ले रहे हैं कि क्या संयंत्र के उस 20 किलोमीटर क्षेत्र का दायरा बढ़ाया जाया जहां से लोगों को खाली कराया गया है।  कान ने कहा कि इस बात की अधिक संभावना है कि आखिरकार छह रिएक्टर वाले फुकुशिमा संयत्र को बंद किया जाए। मुख्य कैबिनेट सचिव युकिओ एदानो ने अलग से एक संवाददाता सम्मेलन में बताया कि संयंत्र की स्थिति काफी गंभीर है और ईधन की छडें कुछ डिग्री तक पिघल रही हैं। उन्होंने संय़ंत्र की मिट्टी में प्लूटोनियम पाए जाने पर गहरी चिंता जताई।